Author: administrator
Last saved by: viktoria.radvanska
Company: Abyss

Predkladacia správa

Informácia o transpozičnom deficite a harmonograme jeho odstránenia sa predkladá ako iniciatívny materiál v súlade s odporúčaním Komisie 2005/309/ES k transpozícii smerníc vnútorného trhu do vnútroštátneho práva, podľa ktorého majú byť vlády a parlamenty členských štátov informované o transpozičnom deficite a majú vykonávať opatrenia na jeho odstránenie. V záujme zabezpečenia priebežnej informovanosti sa navrhuje uložiť úlohu vedúcemu Úradu vlády SR, aby pravidelne v polročných intervaloch predkladal takéto informácie vláde SR. Po schválení budú informácie zasielané na vedomie aj Výboru Národnej rady SR pre európske záležitosti a Ústavnoprávnemu výboru Národnej rady SR.  
 
Materiál okrem výpočtu smerníc, ktoré predstavujú aktuálny stav transpozičného deficitu, obsahuje informáciu o opatreniach potrebných na odstraňovanie transpozičného deficitu a návrh úloh adresovaných ministrom a predsedom ostatných ústredných orgánov štátnej správy, prípadne orgánov štátnej správy sui generis, ktoré sú zamerané na odstránenie porušenia zmluvných povinností Slovenskej republiky voči Európskej únii v oblasti aproximácie práva, súvisiacich predovšetkým s oneskoreným a nenáležitým preberaním smerníc do slovenského právneho poriadku, prípadne s ich notifikáciou. 
 
            Predmetom materiálu je poskytnúť prehľad o všetkých smerniciach, ktorých transpozičná lehota uplynula v termíne do 31. januára 2011, a ktoré v tomto termíne neboli prebraté, boli prebraté len čiastočne, prípadne nedošlo k ich notifikácii.
  
 Materiál bol predmetom medzirezortného pripomienkového konania od 21. februára 2011 do 4. marca 2011 a na rokovanie vlády Slovenskej republiky sa predkladá bez rozporov.